钦定古今图书集成/明伦汇编/官常典/第778卷 > 蔡征
## 钦定古今图书集成/明伦汇编/官常典/第778卷 > 蔡征

按《陈书》本传，“征字希祥，侍中、中抚军将军景历子也。
幼聪敏，精识强记。年六岁，诣梁吏部尚书河南褚翔，
翔字仲举，嗟其颖悟。七岁丁母忧，居丧如成人礼。继
母刘氏，性悍忌，视之不以道，征供持益谨，初无怨色。
征本名览，景历以为有王祥之性，更名征，字希祥。梁
承圣初，高宗为南徐州刺史，召补迎主簿，寻授太学”
博士。天嘉初，迁始兴王府法曹行参军，历外兵参军，
尚书主客郎，所居以干理称。“太建初，迁太子少傅丞、
新安王主簿，通直散骑侍郎，晋安王功曹史，太子中
舍人，兼东宫领直，中舍人如故。”丁父忧去职，服阕，袭
封新丰县侯，授戎昭将军、镇右新安王谘议参军。至
德二年，迁廷尉卿，寻为吏部郎，迁太子中庶子、中书
舍人，掌诏诰。寻授左民尚书，与仆射江总知撰《五礼》
事。寻加宁远将军。后主器其材干，任寄日重。迁吏部
尚书、安右将军。每十日一往东宫，于太子前论述古
今得丧及当时政务。又敕以廷尉寺狱，事无大小，取
征议决。俄有敕遣征收募兵士，自为部曲。征善抚恤，
得物情，旬月之间，众近一万。征位望既重，兼声势熏
灼，物议咸忌惮之。寻徙为中书令，将军如故。中令清
简无事，或云征有怨言。事闻后主，后主大怒，收夺人
马，将诛之，有固谏者获免。祯明三年，隋军济江，后主
以征有干用，权知中领军。日夜勤苦，备尽心力。后主
嘉焉，谓曰：“事宁，有以相报。”及决战于锺山南冈，敕征
守宫城西北大营，寻令督众军战事。城陷，随例入关。
征美容仪，有口辩，多所详究，至于士流官宦，皇家戚
属，及当朝制度，宪章仪轨，户口风俗，山川土地，问无
不对。然性颇便佞，进取不能以退素自业。初拜吏部
尚书，启后主借鼓吹，后主谓所司曰：“鼓吹军乐，有功
乃授。蔡征不自量，揆紊我朝章。”然其父景历既有缔
构之功，宜且如所启，拜讫即追还征。不修廉隅，皆此
类也。隋文帝闻其敏赡，召见顾问，言辄会旨，然累年
不调。久之，除太常丞，历尚书民部仪曹郎，转给事。卒
时年六十七。子翼，治尚书，官至司徒，属德教学士。入
隋为东宫学士。